《藏书万卷楼歌为维扬葛子东赋》
明代·王慎中

广陵葛子真磊落，大笑时人宝珠玉。先世遗金尽买书，篝籯祇与韦编博。

善藏选地起高楼，楼上陈施盈万轴。错置方隅皆满床，胪分甲乙为题椟。

赵卿如见应惊叹，楚史多知犹未读。开牖晴朝云色鲜，垂帷深夜藜光烛。

已看收拾遍人间，更说讨论穷士族。汉室古文坏壁馀，晋代穿茔出竹书。

学士睢盱嗟未睹，儒生诵守愧空虚。何言散失千年后，独在君家完古初。

作者简介：王慎中 (1509年10月10日—1559年8月19日[1] ），字道思，早年因读书于清源山中峰遵岩，号遵岩居士，后号南江。因家庭排行第二，又称王仲子，晋江（今属福建）人。明代诗人、散文家，嘉靖八才子之首，为明朝反复古风的代表人物之一。